PATVIRTINTA

Trakų rajono savivaldybės tarybos

2019 m. rugpjūčio 29 d. sprendimu Nr. S1E-93

**MOKESČIO UŽ FORMALŲJĮ ŠVIETIMĄ PAPILDANTĮ IR NEFORMALŲJĮ VAIKŲ ŠVIETIMĄ TRAKŲ MENO IR RŪDIŠKIŲ MUZIKOS MOKYKLOSE TVARKOS APRAŠAS**

**I. SKYRIUS**

**BENDROSIOS NUOSTATOS**

1. Mokesčio už formalųjį švietimą papildantį ir neformalųjį vaikų švietimą Trakų meno ir Rūdiškių muzikos mokyklose tvarkos aprašas (toliau – Aprašas) nustato mokesčio už formalųjį švietimą papildančio ir neformaliojo vaikų švietimo Trakų meno ir Rūdiškių muzikos mokyklose (toliau – Mokyklos) teikiamas paslaugas dydį, mokėjimo tvarką, terminus ir lengvatas.

2. Mokestį už formalųjį švietimą papildantį ir neformalųjį vaikų švietimą nustato Trakų rajono savivaldybės taryba – Trakų meno ir Rūdiškių muzikos mokyklų savininko teises ir pareigas įgyvendinanti institucija.

3. Tvarkos apraše vartojamos sąvokos:

**Paslaugos gavėjas** – fizinis asmuo, gaunantis Mokyklose teikiamas paslaugas sutartyje nustatytomis sąlygomis.

**Ankstyvojo muzikinio ugdymo programa** – vienerių metų muzikinio ugdymo programa, skirta ikimokyklinio amžiaus vaikų muzikinės raiškos lavinimui.

**Pradinio ugdymo programa** – meninio ugdymo programa, skirta pradinių meninių gebėjimų ugdymui.

**Pagrindinio ugdymo programa –** meninio ugdymo programa, skirta tolesnių meninių gebėjimų ugdymui.

**Išplėstinio meninio ugdymo programa –** programa, skirta pasiruošti stoti į aukštesnio meninio ugdymo mokyklą ar dalyvauti mokyklos meninių kolektyvų veikloje.

Kitos Apraše vartojamos sąvokos atitinka Lietuvos Respublikos švietimo įstatyme ir Lietuvos Respublikos socialinės apsaugos išmokų atskaitos rodiklių ir bazinio bausmių ir nuobaudų dydžio nustatymo įstatyme vartojamas sąvokas.

4. Valstybės remiamų pajamų (toliau – VRP) dydžius teisės aktų nustatyta tvarka tvirtina Lietuvos Respublikos Vyriausybė.

5. Mokinių tėvų (globėjų, rūpintojų) mokestis už vaikų, ugdomų pagal ankstyvojo, pradinio, pagrindinio meninio ugdymo programas ir išplėstinio meninio ugdymo programą, besiruošiantiems stoti į aukštesnio meninio ugdymo mokyklą ar dalyvaujantiems mokyklos meninių kolektyvų veikloje su integruotu muzikos instrumentu, susideda iš:

5.1. pastoviosios dalies mokesčio, mokyklos darbuotojų darbo užmokesčiui, ūkio ir administravimo išlaidoms padengti;

5.2. kintamosios dalies mokesčio, mokyklos ugdymo priemonėms įsigyti bei meninei veiklai plėtoti.

**II. SKYRIUS**

**MOKESČIAI UŽ PASLAUGAS**

6. Pastoviosios dalies mokesčius už muzikos, šokio ir dailės ugdymo paslaugas sudaro mokesčiai už:

6.1. ankstyvojo amžiaus meninio ugdymo programą – 8 Eur;

6.2. pradinio ir pagrindinio meninio ugdymo programas – 13,30 Eur;

6.3. išplėstinio meninio ugdymo programą:

6.3.1. besiruošiantiems stoti į aukštesnio meninio ugdymo mokyklą ar dalyvaujantiems mokyklos meninių kolektyvų veikloje su integruotu muzikos instrumentu – 13,30 Eur;

6.3.2. dalyvaujantiems mokyklos meninių kolektyvų veikloje – 3 Eur;

7 . Stojamasis mokestis į Trakų meno ir Rūdiškių muzikos mokyklas – 2,66 Eur.

8. Kintamosios dalies mokestis, mokyklos ugdymo priemonėms įsigyti bei meninei veiklai plėtoti, mokamas ne mažiau 2 Eur dydžio kiekvieną mėnesį (nepriklausomai nuo lankytų/nelankytų dienų skaičiaus). Mokinių tėvai kintamosios dalies mokesčio nemoka, kai ugdytiniai stoja į meno/muzikos mokyklą (Aprašo 7 punktas) arba mokosi pagal išplėstinio meninio ugdymo programą (Aprašo 6.4.2 punktas). Kintamosios dalies mokestis gali būti didinamas Mokyklos tarybai pritarus.

**III. SKYRIUS**

**MOKESČIO MOKĖJIMO TVARKA IR TERMINAI**

9. Mokestis už formalųjį švietimą papildančio ir neformaliojo vaikų švietimo paslaugas mokamas už kiekvieną lankytą mokslo metų mėnesį iki kito mėnesio 10 dienos.

10. Vaiko tėvai (globėjai, rūpintojai), kuriems gali būti taikomos Apraše nustatytos lengvatos, kiekvienais metais įgiję teisę į mokesčio lengvatą, per 10 kalendorinių dienų nuo dokumentų išdavimo dienos formalųjį švietimą papildančios ugdymo mokyklos direktoriui pateikia:

10.1. prašymą;

10.2. pažymą iš Socialinės paramos skyriaus, kad asmuo turi teisę gauti arba gauna socialinę pašalpą ir/ar socialinę paramą mokiniams.

11. Laiku nepateikus informacijos ir reikiamų dokumentų, mokestis skaičiuojamas bendra tvarka.

12. Pateikus dokumentus pavėluotai, mokestis už praėjusį laiką neperskaičiuojamas.

13. Atleidimas nuo mokesčio ir mokesčio sumažinimas įforminamas Mokyklos direktoriaus įsakymu.

14. Mokestis už formalųjį švietimą papildantį ir neformalųjį vaikų švietimą neskaičiuojamas:

14.1. mokinių vasaros atostogų metu;

14.2. jei vieną mėnesį ar daugiau programa nevykdoma dėl Mokykloje susidariusių svarbių priežasčių;

14.3. jei mokinys serga vieną mėnesį ar daugiau bei pateikia raštišką tėvų (globėjų, rūpintojų) prašymą ir gydytojų pažymą.

15. Mokiniams, sergantiems vieną mėnesį ar daugiau, mokestis už paslaugas gali būti taikomas bendra tvarka, jei jiems vietoj praleistų pamokų yra paskirtos konsultacijos, užsiėmimai, kitos veiklos ir raštu susitarta su mokinių tėvais.

16. Jei mokestis už formalųjį švietimą papildantį ir neformalųjį vaikų švietimą nemokamas daugiau nei 2 mėnesius, mokyklos direktorius, informavęs vaiko tėvus (globėjus, rūpintojus), gali išbraukti vaiką iš mokyklos sąrašų.

**IV. SKYRIUS**

**MOKESČIŲ LENGVATŲ TAIKYMAS**

17. Mokestis už formalųjį švietimą papildantį ugdymą ir neformalųjį vaikų švietimą

mažinamas:

17.1. 30 % mokiniams, kurių šeimos pajamos vienam nariui yra mažesnės nei 1,5 VRP;

17.2. 50 % mokiniams, kurių šeimos pajamos vienam nariui yra mažesnės nei 1,0 VRP;

17.3 gausių šeimų (kuriose auga 3 ir daugiau vaikų) vaikams, jei mokyklą lanko 3 ir daugiau vienos šeimos vaikų, antro, trečio ir t. t. vaikų ugdymui pagal vieną ugdymo programą mokestis mažinamas 50 %. Jei vaikas, kurio ugdymui gali būti taikoma mokesčio už ugdymą lengvata, mokosi pagal kelias ugdymo programas, lengvata taikoma tik vienai pasirinktai programai.

18. Atleidžiami nuo mokesčio už ugdymą gali būti:

18.1. neįgalūs mokiniai (pateikus neįgalumą patvirtinantį dokumentą);

18.2. vaikų globos namų globotiniai, gyvenantys vaikų globos šeimynose (pateikus atitinkamą statusą patvirtinančius dokumentus);

18.3. mokiniai, kurių šeimoje susiklosto ypač sunkios aplinkybės (Mokyklos tarybos sprendimu).

19. Visais atvejais mokestis perskaičiuojamas nuo kito mėnesio 1 d.

**V. SKYRIUS**

**BAIGIAMOSIOS NUOSTATOS**

20. Įmokos ir skolos už formalųjį švietimą papildantį ugdymą ir neformalųjį vaikų švietimą apskaitomos ir išieškomos Lietuvos Respublikos teisės aktų nustatyta tvarka.

21. Surinktos lėšos naudojamos:

21.1.pastoviosios dalies mokesčio surinktos lėšos, skirstant per savivaldybės biudžetą, darbo užmokesčiui, ūkio ir administravimo išlaidoms padengti;

21.2. kintamosios dalies mokesčio surinktos lėšos, kaip paramos lėšos, ugdymo priemonėms įsigyti bei meninei veiklai plėtoti.

22. Aprašas skelbiamas savivaldybės ir Mokyklų interneto svetainėse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_